Nog twee skuldig aan Leon Brits se moordSuretha se twee medebeskuldigdes. Van links: Enrich Williams (34) en Amantle Bareki (24) (Foto: Anja van der Merwe) Enrich Williams (34) en Amantle Bareki (24) wat aangekla is van die opspraakwekkende moord op die Noord-Kaapse hotelier Leon Brits (41), is Dinsdag skuldig bevind. Volgens Mojalefa Senokoatsane, woordvoerder van die Nasionale Vervolgingsgesag (NVG) in die Noord-Kaap, is Williams en Bareki skuldig bevind op aanklagte van moord, roof met verswarende omstandighede en die besit van onwettige vuurwapens. Williams en Bareki se verhoor het in Desember in die hooggeregshof in Upington, Noord-Kaap, afgeskop. Dit het Maandag voortgegaan. Tydens die verhoor is bevestig dat Jacques van Vuuren, wat in Maart reeds skuldig gepleit het, vir Williams en Bareki destyds na Leon se huis geneem het, waarna hulle die moord gepleeg het. Leon is op 7 Oktober 2020 verskeie kere met ‘n mes gesteek, met ‘n bofbalkolf geslaan en toe laastens met ŉ hondeketting verwurg. Sy liggaam is daarna in die swembad gegooi. Na die moord het Suretha Brits, Leon se vrou, vir Van Vuuren, Williams en Bareki sowat 10 km buite die dorp ontmoet. Brits is in November ingevolge ŉ pleitooreenkoms gevonnis. Sy het erken dat sy die moord op Leon beplan het. Van Vuuren, Williams en Bareki is oorspronklik vir Leon se moord in hegtenis geneem. Van Vuuren is Maart verlede jaar tot 25 jaar tronkstraf gevonnis ingevolge ŉ pleitooreenkoms wat hy met die staat aangegaan het. Williams en Bareki sal na verwagting Woensdag gevonnis word.